b'\n_START_ARTICLE_\nSabil\xc4\x97\n_START_SECTION_\nIstorija\n_START_PARAGRAPH_\nIstoriniuose \xc5\xa1altiniuose pirm\xc4\x85kart pamin\xc4\x97tas 1253 m., kai Livonijos ordinas u\xc5\xbekariavo kur\xc5\xa1i\xc5\xb3 \xc5\xbeemes. XIII a. Sabil\xc4\x97je pastatyta Livonijos ordino pilis, prie kurios 1462 m. minimas kaimas. Apie 1643 m. Kur\xc5\xbeem\xc4\x97s hercogyst\xc4\x97s valdytojas Jok\xc5\xabbas Ketleris Sabilei suteik\xc4\x97 turgaus teis\xc4\x99, miestelis tapo amat\xc5\xb3 ir prekybos centru. Kiek v\xc4\x97liau Sabil\xc4\x97je prad\xc4\x97jo kurtis pirmieji \xc5\xbeydai, dar labiau paskatin\xc4\x99 amat\xc5\xb3 ir prekybos pl\xc4\x97tr\xc4\x85. 1939 m. \xc5\xbeydai sudar\xc4\x97 70\xc2\xa0% vis\xc5\xb3 gyventoj\xc5\xb3. Miesto teis\xc4\x97s Sabilei suteiktos 1917 m.\n_START_SECTION_\nSabil\xc4\x97s Vyno kalnas\n_START_PARAGRAPH_\nAbavos up\xc4\x97s de\xc5\xa1iniajame krante esantis 33,7 m auk\xc5\xa1\xc4\x8dio (altitud\xc4\x97 115 m.) Sabil\xc4\x97s Vyno kalnas yra \xc5\xa1iauriausias pasaulyje vynuogynas po atviru dangumi, 1955 m. \xc4\xaftrauktas \xc4\xaf Gineso rekord\xc5\xb3 knyg\xc4\x85. Vyno gamybos tradicijos Sabil\xc4\x97je siekia XIV a. Hercogo Jakobo laikais vynuogynas pertvarkytas, \xc4\xafrengtos terasos, atve\xc5\xbeta nauj\xc5\xb3 vynuogi\xc5\xb3 veisli\xc5\xb3. Po \xc5\xa0ved\xc5\xb3 tvano vynuogynas buvo sunyk\xc4\x99s, bet Latvijos prezidentas Karlis Ulmanis 1936 m. j\xc4\xaf atgaivino. Vynuog\xc4\x97s augo 1,5 ha plote. 1939 m. organizuota piemoji Latvijos vynuogininkyst\xc4\x97s paroda._NEWLINE_Po Antrojo pasaulinio karo vynuogynu r\xc5\xabpinosi P\xc5\xabr\xc4\x97s dar\xc5\xbeininkyst\xc4\x97s bandym\xc5\xb3 stotis, ta\xc4\x8diau tikro \xc5\xa1eimininko nebuvo. 1989 m. student\xc5\xb3 entuziazmo d\xc4\x97ka Vyno kalnas v\xc4\x97l atgijo. Rimtesniems darbams paskatino buv\xc4\x99s Latvijos prezidentas Guntis Ulmanis. Vynuogynui per\xc4\x97jus Sabil\xc4\x97s savivaldyb\xc4\x97s nuosavyb\xc4\x97n, nuo 1999 m. kasmet liepos pabaigoje organizuojama Sabil\xc4\x97s vyno \xc5\xa1vent\xc4\x97, o vynuogynas nuolat ple\xc4\x8diamas, jame introdukuojamos naujos, atsparios \xc5\xa1al\xc4\x8diams vynuogi\xc5\xb3 veisl\xc4\x97s. 2008 m. augo 15 veisli\xc5\xb3, kuri\xc5\xb3 daugum\xc4\x85 i\xc5\xa1ved\xc4\x97 selekcininkas Paulis Sukatniekas, daugiau, kaip 600 vynuogi\xc5\xb3 kr\xc5\xabm\xc5\xb3. Pagrindin\xc4\x97 veisl\xc4\x97 \xe2\x80\x93 \xe2\x80\x9eZilga\xe2\x80\x9c._NEWLINE_Ta\xc4\x8diau derlius b\xc5\xabna labai nevienodas, priklauso nuo klimato poky\xc4\x8di\xc5\xb3, nes vynuog\xc4\x97s subr\xc4\x99sta apie spalio m\xc4\x97n. Be to, vynuogynas nuken\xc4\x8dia nuo j\xc4\xaf pam\xc4\x97gusi\xc5\xb3 turist\xc5\xb3. 2007 m. buvo pagaminta tik 50 ltr. vyno. Vynas gaminamas pagal naminio vyno tradicijas, neskaidrinamas, yra r\xc5\xabg\xc5\xa1toko skonio, bet puikaus aromato.\n_START_SECTION_\nSabil\xc4\x97s piliakalnis\n_START_PARAGRAPH_\nPiliakalnis, buvusios Sabil\xc4\x97s pilies vieta, yra de\xc5\xa1iniajame Abavos krante, ant 110 m auk\xc5\xa1\xc4\x8dio nuo j\xc5\xabros lygio kalvos. X a. ant jo stov\xc4\x97jo medin\xc4\x97 kur\xc5\xa1i\xc5\xb3 pilis, XIII a. j\xc4\x85 sugriov\xc4\x99 savo pil\xc4\xaf pasistat\xc4\x97 kalavijuo\xc4\x8diai. Nuo Sabil\xc4\x97s piliakalnio, kuris X\xe2\x80\x93XIII a. buvo srities centras, atsiveria gra\xc5\xbei Sabil\xc4\x97s miesto ir Abavos up\xc4\x97s sl\xc4\x97nio panorama.\n_START_SECTION_\nSabil\xc4\x97s ba\xc5\xbeny\xc4\x8dia\n_START_PARAGRAPH_\nSabil\xc4\x97s liuteron\xc5\xb3 ba\xc5\xbeny\xc4\x8dia pastatyta XIV a. 1450 m. jos bok\xc5\xa1te \xc4\xafkeltas varpas yra vienas seniausi\xc5\xb3 Europoje. Ba\xc5\xbeny\xc4\x8dioje vyksta ne tik pamaldos, bet ir klasikin\xc4\x97s vargon\xc5\xb3 muzikos bei kameriniai koncertai.\n_START_SECTION_\nSinagoga\n_START_PARAGRAPH_\nSabil\xc4\x97s sinagoga pastatyta 1890 m. Kaip maldos namai ji tarnavo iki 1941 m. Po karo, kai beveik visi miestelio \xc5\xbeydai buvo naci\xc5\xb3 nu\xc5\xbeudyti, pastate \xc4\xafrengta parod\xc5\xb3 ir konferencij\xc5\xb3 sal\xc4\x97, veikia muziejus.\n_START_SECTION_\nSportas\n_START_PARAGRAPH_\nI\xc5\xa1naudojant auk\xc5\xa1tus kairiuosius Abavos up\xc4\x97s \xc5\xa1laitus ant j\xc5\xb3 \xc4\xafrengtos 5 kaln\xc5\xb3 slidin\xc4\x97jimo trasos su keltuvais. Ant auk\xc5\xa1tesn\xc4\x97s kalvos, vadinamos \xc5\xa0ved\xc5\xb3 kepure, ir vasar\xc4\x85 veikia 350 m. ilgio bobsl\xc4\x97jaus trasa.'